รัฐบาลไทย-ข่าวทำเนียบรัฐบาล-กรมการขนส่งทางบกเชิญชวนร่วมประมูลทะเบียนรถเลขสวยลักษณะพิเศษ
วันพุธที่ 20 เมษายน 2565
กรมการขนส่งทางบกเชิญชวนร่วมประมูลทะเบียนรถเลขสวยลักษณะพิเศษ
ต่อเนื่องจากวันที่ 7 เมษายน 2565 อีก 19 หมายเลข ในวันที่ 22 เมษายน 2565
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่ นายศักดิ์สยาม ชิดชอบ รัฐมนตรีว่าการกระทรวงคมนาคม ได้มีนโยบายจัดให้มีแผ่นป้ายทะเบียนรถที่มีลักษณะพิเศษ เพื่อให้ประชาชนที่ต้องการเลขทะเบียนรถแบบพิเศษ โดยสามารถมีตัวอักษรมากกว่าสองตัวหรือมีตัวอักษรผสมสระหรือวรรณยุกต์ รวมกับหมายเลขทะเบียนไม่เกิน 7 หลัก เพื่อเพิ่มรายได้ให้แก่กองทุนเพื่อความปลอดภัย ในการใช้รถใช้ถนน (กปถ.) นําไปใช้ในกิจกรรมเสริมสร้างความปลอดภัยในการใช้รถใช้ถนน รวมทั้งสนับสนุนเป็นค่าอุปกรณ์ช่วยเหลือผู้พิการที่ประสบภัยจากการใช้รถใช้ถนน กรมการขนส่งทางบก (ขบ.) โดย กปถ. จึงจัดการประมูลหมายเลขทะเบียนรถที่มีลักษณะพิเศษ สําหรับรถยนต์นั่งส่วนบุคคลไม่เกินเจ็ดคน ครั้งแรกของประเทศไทย จํานวน 84 หมายเลข เมื่อวันที่ 7 เมษายน 2565 ที่ผ่านมา โดยผลจากการจากการประมูลหมายเลขทะเบียนรถที่มีลักษณะพิเศษครั้งแรก สามารถนํารายได้เข้า กปถ. เพื่อนําไปส่งเสริมกิจกรรมด้านความปลอดภัยทางถนนของประเทศไทยทั้งสิ้น 282,170,000 บาท ทั้งนี้ การประมูลทะเบียนรถเลขสวยลักษณะพิเศษ ในวันที่ 7 เมษายน 2565 ยังดําเนินการประมูลไม่เสร็จสิ้น โดยประมูลไปเพียง 63 หมายเลข ระบบการประมูลเกิดขัดข้อง ยังเหลืออีกจํานวน19 หมายเลข ที่ยังไม่นําออกประมูล ขบ. จึงกําหนดจัดการประมูลหมายเลขทะเบียนรถที่มีลักษณะพิเศษขึ้นอีกครั้ง ในวันที่ 22 เมษายน 2565 พร้อมกันทั้งทางวาจา ณ อาคาร 6 ชั้น 7 ขบ. และทางอินเทอร์เน็ตที่เว็บไซต์ www.tabienrod.com ตั้งแต่เวลา 13.30 น. เป็นต้นไป
อธิบดีกรมการขนส่งทางบก กล่าวเพิ่มเติมว่า หมายเลขทะเบียนรถที่มีลักษณะพิเศษที่จะนําออกประมูล ในวันที่ 22 เมษายน 2565 ได้แก่ มรรค 8 ซึ่งจะดําเนินการประมูลต่อจาก วันที่ 7 เมษายน 2565 โดยไม่มีการลงทะเบียนเพิ่มเติม เนื่องจากระบบการประมูลขัดข้องขณะที่การประมูลหมายเลขดังกล่าวยังไม่เสร็จสิ้น สําหรับหมายเลขที่สามารถลงทะเบียนเข้าร่วมการประมูลเพิ่มเติมได้ ประกอบด้วย มังกร 789, มั่งมี 999, วันดี 9999, สุทัศน์ 999, อมตะ 777, รัก 9999, นที 1, โชคดี 8, โชคดี 555, สวย 8888, สวย 789, เฮงรวย 1, ชนะ 8, ชนะ 9, ลินิน 1, เจริญ 789, มงคล 9 และ มงคล 789 ดังนั้น ขบ. จึงขอเชิญชวนผู้ที่สนใจเข้าร่วมการประมูลหมายเลขทะเบียนรถที่มีลักษณะพิเศษ โดยสามารถลงทะเบียนหน้างาน ณ อาคาร 6 ชั้น 7 ขบ. ตั้งแต่เวลา 09.00 น. เป็นต้นไป และจะเริ่มการประมูลในห้องเวลา 13.30 น. หรือลงทะเบียนผ่านทางเว็บไซต์ www.tabienrod.com พร้อมเอกสารหลักฐานประกอบด้วย ใบลงทะเบียน บัตรประจําตัวประชาชน ในกรณีเป็นนิติบุคคลใช้หนังสือรับรองการจดทะเบียนนิติบุคคล หลักฐานการชําระเงิน และหน้าบัญชีธนาคาร โดยมีขั้นตอนการประมูลดังนี้ 1) ลงทะเบียนตามหมายเลขที่ต้องการประมูล 2) ชําระค่าหลักประกันการประมูลผ่านธนาคารหรือชําระเป็นเงินสดตามอัตราที่กําหนด และ 3) เสนอราคาตามคําหรือข้อความและเลขทะเบียนที่สนใจทางวาจาด้วยตนเอง ในวันที่ 22 เมษายน 2565 ณ อาคาร 6 ชั้น 7 ขบ. และทางอินเทอร์เน็ตที่ www.tabienrod.com ได้ตั้งแต่บัดนี้เป็นต้นไปจนถึงวันปิดประมูล ซึ่งคาดว่ารายได้จากประมูลหมายเลขทะเบียนรถเลขสวยลักษณะพิเศษ เมื่อรวมกับ 63 หมายเลข ที่ได้ประมูลไปก่อนหน้านี้ จะนํารายได้นําเข้า กปถ. เพื่อนําไปใช้ตามวัตถุประสงค์ได้ไม่ต่ํากว่า 300 ล้านบาท ซึ่งขณะนี้ ขบ. อยู่ระหว่างเปิดให้ผู้ที่ประสงค์ขอรับการจัดสรรอุปกรณ์ช่วยเหลือผู้พิการที่ประสบภัยจากการใช้รถใช้ถนน ยื่นคําขอรับอุปกรณ์ได้ตั้งแต่บัดนี้ จนถึงวันที่ 17 พฤษภาคม 2565 ดังนั้น ผู้เข้าร่วมประมูลทุกคนจึงถือว่ามีส่วนร่วมสร้างกุศลในการลดความสูญเสียจากอุบัติเหตุทางถนนและช่วยเหลือผู้พิการที่ประสบภัยจากการใช้รถใช้ถนนอีกทางหนึ่งด้วย ทั้งนี้ สามารถติดตามรายละเอียดเพิ่มเติมได้ทาง www.tabienrod.com หรือสํานักงานกองทุนเพื่อความปลอดภัยในการใช้รถใช้ถนน โทร. 0 2272 5937 หรือสายด่วน ขบ. โทร. 1584 หรือ 0 2271 8888